ગામના પૂર્વ સરપંચ કાથડભાઈ શીશારા કહે છે, ‘આજે સસ્તા અનાજની દુકાનમાં રાશન લેવા માટે કાર્ડધારકનો અંગૂઠો લગાવવો ફરજિયાત થઈ ગયો છે અને આ સુવિધા ઇન્ટરનેટ આધારિત છે. ગામમાં નેટ કનેક્શન મળતું નથી. એટલે રેશનિંગની દુકાનેથી માલ લેવામાં પણ મોટી મુશ્કેલી ઊભી થાય છે. આ તો ઇન્ટરનેટ આધારિત એક સુવિધાની વાત છે. હાલ તો મોટા ભાગની સરકારી સુવિધાઓ ઓનલાઇન થઈ ગઈ છે. તેનો કોઈ લાભ ગામ લોકો લઈ શકતા નથી. શાળા અને પંચાયતમાં કોમ્પ્યુટર અપાયું છે, પણ નેટ વગરનું કંઈ કામનું નથી. ગામના કેટલાક યુવાનો કહે છે આજે આંગળીના ટેરવે બધી માહિતી મળતી થઈ ગઈ છે, પણ અમારા ગામના યુવાનો માટે અચ્છે દિન હજુ આવ્યા નથી. કવરેજ ન મળવાથી મોબાઇલ અમારે તો ગેઇમ રમવાના કામમાં આવે છે. ગામમાં લોકો ટોળે વળીને મોબાઇલ કવરેજ મેળવવા મથતા જોવા મળતા હોય તેવાં દ્રશ્યો તો સામાન્ય બની ગયાં છે. હાલ લેપટોપનો જમાનો છે ત્યારે કરલા ગામના યુવાનો મોબાઇલમાં નેટ કનેક્ટિવિટી મેળવી શકતા નથી. ગામના કેટલાક યુવાનો તો લેપટોપમાં નેટ કનેક્શન મેળવવા ગામથી દૂર રોડ પર જઈને બાઇક પર લેપટોપ રાખીને મથતા હોય છે.’